കോണ്ഗ്രസിന് തിരിച്ചടി: മുന് ഗോവ മുഖ്യമന്ത്രി തൃണമൂലില്, വന് വരവേല്പ്പ് മുന്ഗോവ മുഖ്യമന്ത്രിയും കോണ്ഗ്രസ് നേതാവുമായ ലൂസിഞ്ഞോ ഫലേറൊ തൃണമൂല് കോണ്ഗ്രസില് ചേര്ന്നു. ബംഗാള് മുഖ്യമന്ത്രി മമതാ ബാനര്ജി, തൃണമൂല് കോണ്ഗ്രസ് ദേശീയ ജനറല് സെക്രട്ടറി അഭിഷേക് ബാനര്ജി, സംസ്ഥാന മന്ത്രി സുബ്രത മുഖര്ജി എന്നിവരടങ്ങിയ ചടങ്ങിലായിരുന്നു ലൂസിഞ്ഞോ ഫലേറൊ തൃണമൂല് അംഗത്വം സ്വീകരിച്ചത്. തൃണമൂല് അംഗത്വം സ്വീകരിക്കാനായി അദ്ദേഹം കഴിഞ്ഞ ദിവസം കൊല്ക്കത്തയില് എത്തിയിരുന്നു. ഏതാനും പ്രവര്ത്തകര്ക്കൊപ്പമായിരുന്നു അദ്ദേഹം കൊല്ക്കത്തയില് എത്തിയത്. കഴിഞ്ഞ ദിവസാണ് അദ്ദേഹം കോണ്ഗ്രസില് നിന്ന് രാജി പ്രഖ്യാപിച്ചത്. 40 വര്ഷം നീണ്ട ബന്ധം കോണ്ഗ്രസ് ബന്ധം അവസാനിപ്പിച്ചാണ് അദ്ദേഹം തൃണമൂലില് എത്തുന്നത്. മഹിള കോണ്ഗ്രസ് ദേശീയ അധ്യക്ഷയായിരുന്ന സുഷ്മിത ദേബിന് ശേഷം കോണ്ഗ്രസ് വിട്ട് ടി.എം.സിയിലേക്ക് ചേക്കേറുന്ന രണ്ടാമത്തെ പ്രമുഖ നേതാവാണ് ലൂസിഞ്ഞോ ഫലേറൊ.കോണ്ഗ്രസ് താരതമ്യേന ദുര്ബലമായിക്കൊണ്ടിരിക്കുന്ന ഗോവയില് കടന്നു കയറാനുള്ള ശ്രമത്തിലാണ് ആം ആദ്മി പാര്ട്ടിയും തൃണമൂലും. അതിനിടയിലാണ് തലയെടുപ്പുള്ള നേതാവിനെ തന്നെ തൃണമൂലില് മമത എത്തിച്ചിരിക്കുന്നത്. കോണ്ഗ്രസുകാരനായിരിക്കേ 2019ലെ ത്രിപുര നിയമസഭ തെരഞ്ഞെപ്പിന്റെ ചുമതലകള് വഹിച്ച ഫലേറോയുടെ വരവ് വടക്ക്കിഴക്കന് സംസ്ഥാനത്തും പാര്ട്ടിക്ക് ഗുണകരമാകുമെന്നാണ് മമതയുടെ കണക്കുകൂട്ടല്. തിങ്കളാഴ്ചയാണ് ലൂസിഞ്ഞോ ഫലേറൊ മമത ബാനര്ജിയെ പുകഴ്ത്തി രംഗത്തെത്തിയിരുന്നു. കോണ്ഗ്രസില്നിന്ന് താന് ഒരുപാട് കഷ്ടപാടുകള് അനുഭവിച്ചിട്ടുണ്ടെന്നും ഇപ്പോള് ഗോവക്കാരുടെ കഷ്ടതകള് അവസാനിപ്പിക്കണമെന്നാണ് ആഗ്രഹമെന്നുമായിരുന്നു ലൂസിഞ്ഞോ ഫലേറൊ അഭിപ്രായപ്പെട്ടിരുന്നത്. സ്ത്രീ ശാക്തീകരണത്തിന്റെയും തെരുവ് പോരാളിയുടെയും പ്രതീകമാണ് മമത ബാനര്ജിയെന്നും അദ്ദേഹം അഭിപ്രായപ്പെട്ടിരുന്നു.